《天平山谒范文正祠登白云亭》
宋代·叶茵

为谒先儒马鬣茔，倚藤得得上天平。
直疑寺外崚嶒石，犹是胸中数万兵。
松障四开心目快，山泉一歃骨毛清。
坐间恰动思亲念，隐隐白云何处生。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。